Solidariteit wil impak van Kumba-afleggings by Thabazimbi-myn beperkFoto: Reint Dykema Solidariteit het egter bevestig dat die mynmaatskappy nie veel kon doen om die afleggings te verhoed nie. Die vakbond het aangekondig dat hy egter steeds alles in sy vermoë gaan doen om die impak van die afleggings op sy lede tot die minimum te beperk. Die myn het die mynsluiting en afleggings aangekondig nadat die ineenstorting van ŉ grondwal by die myn verlede maand dit onmoontlik gemaak het om werksaamhede te hervat. “Die mynbedryf in Suid-Afrika gaan tans deur moeilike tye. Die sluiting van die spesifieke myn is die afgelope 15 jaar 6 keer suksesvol uitgestel, maar verlede maand se gebeure was die spreekwoordelike laaste spyker in die doodskis van die Thabazimbi-myn,” het Moira Kloppers, woordvoerder van Solidariteit, gesê. Volgens Kloppers kan afleggings verminder word, aangesien Kumba Iron Ore ŉ besigheidseenheid van die groter Anglo American-groep is. Die moontlikheid om die werknemers van Thabazimbi dalk elders in die groter organisasie te herontplooi kan ondersoek word. Solidariteit sal binnekort met die werkgewer vergader om alternatiewe tot afleggings te bespreek. Kumba het Donderdag aangekondig dat die myn, wat al 80 jaar in gebruik is, gaan sluit. “Die sluiting van ŉ myn is ŉ moeilike en pynlike proses en die impak daarvan kan nie ligtelik opgeneem word nie. Ons het alle opsies oorweeg om die myn verder te onderhou en het tot die onvermydelik gevolgtrekking gekom dat die myn nou aan die einde van sy lewe gekom het,” het Norman Mbazima, Kumba se uitvoerende hoof, gesê.